b'\n_START_ARTICLE_\nSpro\xc5\xbeilec\n_START_PARAGRAPH_\nSpro\xc5\xbeilec (pogovorno tudi petelin) je del strelnega oro\xc5\xbeja, ki povzro\xc4\x8di izstrelitev krogle iz cevi. Poleg strelnega oro\xc5\xbeja imajo spro\xc5\xbeilec tudi samostreli. V tem primeru pritisk na spro\xc5\xbeilec spro\xc5\xbei tetivo in povzro\xc4\x8di izstrelitev pu\xc5\xa1\xc4\x8dice.\n_START_SECTION_\nDelovanje\n_START_PARAGRAPH_\nSpro\xc5\xbeilec deluje tako, da s prstom pritisnemo nanj in tako s kineti\xc4\x8dno energijo povzro\xc4\x8dimo drugo akcijo, ki vodi v aktivacijo naboja ali pu\xc5\xa1\xc4\x8dice. Poznamo ve\xc4\x8d vrst delovanja spro\xc5\xbeilcev\n_START_SECTION_\nSpro\xc5\xbeilec enojnega delovanja\n_START_PARAGRAPH_\nSpro\xc5\xbeilec enojnega delovanja (angle\xc5\xa1ko single action trigger (SA)) deluje tako, da ga je pred prvim strelom vedno potrebno napeti kladivce. Pritisk na spro\xc5\xbeilec tako povzro\xc4\x8di padec kladivca in aktivacijo naboja preko udarne igle. Primer takega oro\xc5\xbeja je polavtomatska pi\xc5\xa1tola Colt M1911. Prvi strel nato samodejno napne kladivce, tako da ga pred naslednjim strelom ni potrebno ve\xc4\x8d ro\xc4\x8dno napenjati. Oro\xc5\xbeja z enojnim delovanjem spro\xc5\xbeilca so tako na neki na\xc4\x8din varnej\xc5\xa1a, saj dovoljujejo varno no\xc5\xa1enje oro\xc5\xbeja z nabojem v cevi in spu\xc5\xa1\xc4\x8denim kladivcem.\n_START_SECTION_\nSpro\xc5\xbeilec dvojnega delovanja\n_START_PARAGRAPH_\nSpro\xc5\xbeilec dvojnega delovanja (angle\xc5\xa1ko double action trigger (DA)) deluje tako, da s pritiskom na spro\xc5\xbeilec hkrati izvedemo dve akciji, napenjanje in spro\xc5\xa1\xc4\x8danje kladivca. Sila, ki je potrebna za prvi strel v tem na\xc4\x8dinu delovanja mora biti posledi\xc4\x8dno ve\xc4\x8dja, kar zmanj\xc5\xa1uje natan\xc4\x8dnost prvega strela. Tovrstno delovanje se lahko uporablja samo pri revolverjih, kjer se sicer hkrati z napenjanjem kladivca za naslednji strel obrne tudi bobni\xc4\x8d in pripravi nov naboj za izstrelitev. Primer oro\xc5\xbeja, ki deluje v tem na\xc4\x8dinu je revolver Smith & Wesson model 19.\n_START_SECTION_\nSpro\xc5\xbeilec s samo dvojnim delovanjem\n_START_PARAGRAPH_\nSpro\xc5\xbeilec s samo dvojnim delovanjem (angle\xc5\xa1ko double action only trigger (DAO)) je poseben na\xc4\x8din delovanja spro\xc5\xbeilca, ki je v \xc5\xa1portnem oro\xc5\xbeju dokaj redek. Pri tovrstnem delovanju kladivce nikoli ne ostane napeto, ampak je potrebno pri vsakem pro\xc5\xbeenju spro\xc5\xbeiti v na\xc4\x8dinu dvojnega delovanja. Streljanje s takim oro\xc5\xbejem zahteva veliko mero zbranosti, saj je sila potrebna za pro\xc5\xbeenje pri vsakem strelu veliko ve\xc4\x8dja kot pri doslej omenjenih na\xc4\x8dinih.\n_START_SECTION_\nSpro\xc5\xbeilec s kombiniranim na\xc4\x8dinom delovanja\n_START_PARAGRAPH_\nSpro\xc5\xbeilec s kombiniranim na\xc4\x8dinom delovanja (angle\xc5\xa1ko double action/single action trigger (DA/SA)), poimenovan tudi klasi\xc4\x8dni spro\xc5\xbeilec z dvojnim delovanjem omogo\xc4\x8da streljanje v obeh na\xc4\x8dinih, tako z enojnim delovanjem kot z dvojnim. Pri tem na\xc4\x8dinu se lahko strelec odlo\xc4\x8di na kak\xc5\xa1en na\xc4\x8din bo izstrelil prvi strel. Ta na\xc4\x8din se uporablja tako pri pi\xc5\xa1tolah kot pri revolverjih in je najbolj pogost.'